#

# คำสั่งกรมสรรพากร

## ที่ ท.ป. 262/2559

## เรื่อง การใช้เกณฑ์สิทธิในการคำนวณรายได้และรายจ่ายของบริษัทหรือห้างหุ้นส่วนนิติบุคคล

 อาศัยอำนาจตามความในมาตรา 65 วรรคสองและวรรคสาม แห่งประมวลรัษฎากร ซึ่งแก้ไขเพิ่มเติมโดยพระราชกำหนดแก้ไขเพิ่มเติมประมวลรัษฎากร  (ฉบับที่ 13) พ.ศ. 2527  อธิบดี
กรมสรรพากร จึงมีคำสั่งวางทางปฏิบัติ ดังต่อไปนี้

ข้อ 1 ให้ยกเลิกความในวรรคห้าของข้อ 3.7 ของคำสั่งกรมสรรพากรที่ ท.ป. 1/2528
เรื่อง การใช้เกณฑ์สิทธิในการคำนวณรายได้และรายจ่ายของบริษัทหรือห้างหุ้นส่วนนิติบุคคล ลงวันที่
28 สิงหาคม พ.ศ. 2528 ซึ่งแก้ไขเพิ่มเติมโดยคำสั่งกรมสรรพากรที่  ท.ป. 228/2557  เรื่อง การใช้เกณฑ์สิทธิในการคำนวณรายได้และรายจ่ายของบริษัทหรือห้างหุ้นส่วนนิติบุคคล ลงวันที่ 11 กันยายน พ.ศ. 2557 และให้ใช้ความต่อไปนี้แทน

 “การคำนวณรายได้และรายจ่ายของบริษัทหรือห้างหุ้นส่วนนิติบุคคลที่เป็นบริษัทย่อยตามมาตรฐาน

การบัญชี ซึ่งประกอบกิจการขายอสังหาริมทรัพย์และต้องจัดทำงบการเงินรวมกับบริษัทหรือห้างหุ้นส่วน
นิติบุคคลตามวรรคสี่ ให้บริษัทย่อยดังกล่าวใช้วิธีการคำนวณรายได้และรายจ่ายตามวรรคสี่ ทั้งนี้ ไม่ให้ใช้
บังคับสำหรับการขายอสังหาริมทรัพย์ที่บริษัทย่อยได้เลือกใช้วิธีหนึ่งวิธีใดตาม (2) หรือ (3) เพื่อคำนวณ
รายได้และรายจ่ายในการคำนวณกำไรสุทธิเพื่อเสียภาษีเงินได้แล้ว ก่อนรอบระยะเวลาบัญชีซึ่งเริ่มใน
หรือหลังวันที่ 1 มกราคม พ.ศ. 2559”

 ข้อ 2 ให้เพิ่มความต่อไปนี้เป็นวรรคหกของข้อ 3.7 ของคำสั่งกรมสรรพากรที่ ท.ป. 1/2528 เรื่อง การใช้เกณฑ์สิทธิในการคำนวณรายได้และรายจ่ายของบริษัทหรือห้างหุ้นส่วนนิติบุคคล ลงวันที่
28 สิงหาคม พ.ศ. 2528 ซึ่งแก้ไขเพิ่มเติมโดยคำสั่งกรมสรรพากรที่  ท.ป. 228/2557  เรื่อง การใช้
เกณฑ์สิทธิในการคำนวณรายได้และรายจ่ายของบริษัทหรือห้างหุ้นส่วนนิติบุคคล ลงวันที่ 11 กันยายน พ.ศ. 2557

 “คำว่า “กิจการขายอสังหาริมทรัพย์” ตามวรรคหนึ่งหมายความว่า การขายที่ดิน การขายที่ดินพร้อมสิ่งปลูกสร้าง การขายสิ่งปลูกสร้าง และการขายอาคารชุด”

 ข้อ 3 คำสั่งนี้ให้ใช้บังคับตั้งแต่วันที่ที่ลงในคำสั่งนี้เป็นต้นไป

 สั่ง ณ วันที่ 31 สิงหาคม พ.ศ. 2559

 ประสงค์ พูนธเนศ

 (นายประสงค์ พูนธเนศ)

 อธิบดีกรมสรรพากร